Intotcuca is abdimalyeks (suterot)

Rupa 
Guazafa Engla, Hertforshire gola. Bennet gadikeem is nazbeikyeem aulon blid, viunsuson va sint voltabira. Wal toloy vanbelcewejes gadik, aluboya nazbeikya loleon anton torled. Toloya lokaafa, i Jane is Elizabeth, tid arayakirafa is grufa ; toloya lojotafa, i Catherine is Lydia tid ekoltafa is bonafa ; Mary bareafa berikya tir walefa : axabafa is fitulafa. Kota tir kaelafa : telyona jotafa icde vegungikaf sayakik loeke tacoked, solve telyona loklaafa gan mecoba zo nuskalted.

Koirubara ke lani Bingley debalarur nume va abica warzuca ko brigaf englaf tawaday vanstar. Ini miv tir rotisikany ise gan Darcy zo dositar, i gan konolesik va jiomik num rotir tis kulapaf. Kotafa Hertfordshire gola zo relatcer. Sin tid listaf is kulaf is arayakiraf. Soe, Bingley zo karolackar voxen lumiskafa intotcuca ke Darcy va tanboyura kevon jupar. Kaliapon inafa sposuca tuebeltawer...

Va kakevera ke Bennet do toloye yikye diepilet. Va Elizabeth taneon vligur : is va inafa poransafa yasa is morafa xanta is inafa rotakafa listuca. Wori vion duxiber, mevofason va kota brunuca ke yikya. Volsuca ke bata toloya anda va dulapack ke berpot askir : intotcuca is jintrake ke Darcy kev mivokuca is dace jlokuca ke Elizabeth. Darcy tir tan suterotaf koredik va int koarugas ko keraya ke belisik ili budera va neva : bata olukaca, bata loeke okluca, bata renasa tirinda nekev in is kota inafa sugara, dure kevlaumasa rena.

Milaf erodaf alpoz foktaf is berpotkoraf dam koe Sense and Sensibility berpot. Tire va abiccoba ke Elinor ton Jane katrasimit, ise Willoughby ton aryona kolma dere zo rotrasir. Bennet abiceke tir Palmer W-ye, isen kurenikya timir Jennings W-ya. Voxen belisik sir : isket da gan kuca ke Elizabeth zo buret, i gan Elizabeth lizo kotcoba remfir, is gan loleon kalafa renara ke inyona berikya is in, is gan englaf patectoy is delt va gedron rotilkaden koredik. Is gan Darcy.

[[Iyeltak:Pride_and_Prejudice_Character_Map.png|center|480px|<small>Koredikeem ke berpot, skeda is gluya</small>]]

 Yunkeks 
Yon yunkeks gan C- E- Brock ta piskura ke 1885

 Dere rupel 
 Jane Austen : Englavaf suterotik ( 1775-1817 )
 Englavafo xanto, dene Wikisource''' : Intotcuca is abdimalyeks

|style="vertical-align: top;"|

|}
Intotcuca is abdimalyeks (suterot)
Intotcuca is abdimalyeks (suterot)
Intotcuca is abdimalyeks (suterot)
Intotcuca is abdimalyeks (suterot)
Intotcuca is abdimalyeks (suterot)